V sedmem tednu bomo nadaljevali z obravnavo umetnostnega besedila **Leva Nikolajeviča Tolstoja STAREJŠI BRAT.**

Učenci potrebujete zvezek in berilo Novi svet iz besed 8 ([www.iRokus.si](http://www.irokus.si/)).

Naloge, ki jih boste reševali v zvezke, so**tudi** v priponkah, vsebine pa so razdeljene po urah (2 uri).

1. **ura**

Ponovi, **kaj je realizem**. Razlago najdeš v berilu na strani 109.

* Napiši naslov REALIZEM in razlago prepiši v zvezek.

Realizem je literarno obdobje med letoma 1830 in 1880. Nastalo je kot odziv na predhodno obdobje, romantiko, v katerem so pisce zanimali izjemni, čustveni ljudje, nenavadni dogodki in kraji. Realisti opisujejo predvsem stvarni svet – tedaj sodobno družbo, naravno okolje in vsakdanjo stvarnost, pri čemer se poskušajo izogniti idealizaciji in pretirani čustvenosti.

**Kateri so slovenski realistični pisci?**

* Priimkom dodaj imena in odgovor zapiši (Jurčič, Kersnik, Tavčar, Aškerc).

Slovenski realistični pisci so:

Josip Jurčič, Janko Kersnik, Ivan Tavčar, Anton Aškerc.

Kdo je bil Lev Nikolajevič Tolstoj? (berilo, str. 108)

* Odgovor zapiši v zvezek.

Lev Nikolajevič Tolstoj (1828-1910), ruski esejist, pisatelj in dramatik iz plemiške družine, je eden najpomembnejših predstavnikov literarnega obdobja, ki ga imenujemo realizem.

Napiši avtorja in naslov besedila, ki ga boš bral – **Lev Nikolajevič Tolstoj: Starejši brat**.

Lev Nikolajevič Tolstoj: Starejši brat

Tolstoj je imel starejšega brata. Sprva se razlik med njima ni zavedal, a ko sta nekoliko zrasla, je dobil občutek, da ga starejši brat v vsem prekaša. Postal je ljubosumen nanj.

Imaš tudi ti starejšega brata ali pa si ga od nekdaj želel(a) imeti? Kakšen je ta brat v tvojih mislih?

! Preberi besedilo v berilu na strani 108–109**: Lev Nikolajevič Tolstoj: Starejši brat**.

Ponovno preberi besedilo – GLASNO.

Lahko se posnameš in potem poslušaš.

S posebno govorico ponazori razpoloženje Nikolaja.

Takemu branje pravimo interpretativno branje.

Si zadovoljen s svojim branjem?

1. **ura**

Kako vidi svojega starejšega brata Nikolaj? Kako ga opiše? S katerimi besedami nam ga predstavlja? Kaj pa nam pove Nikolaj o sebi?

* Izpiši iz besedila vse njune lastnosti in dogodke, ki te lastnosti ilustrirajo.

**Nikolaj, mlajši brat:**

* preponosen, da bi ga posnemal,
* premlad in nesamostojen, da bi si izbral svojo pot,
* občutljiv in nagnjen k analizi,
* nevoščljiv,
* prisiljeno zadržan,
* nadut in jezen.

**Volodja, leto dni starejši brat:**

* ponosen na svoje prvenstvo,
* boljši na vseh področjih: v zabavah, v učenju, v prepirih, v olikanem vedenju,
* srečen, plemenit in odkrit značaj,
* ognjevit, odkrit in nestanoviten v svojih navdušenjih,
* dobrodušen,
* razumen.

Podobno si lahko lastnosti glavnih junakov in dogodke, ki te lastnosti ilustrirajo, izpisuješ tudi pri drugih besedilih. To ti bo pomagalo pri razumevanju zgodb.

Pripoved Starejši brat je kratka. Dogajanja je malo. Opis osrednjega dogodka ilustrira odnos med bratoma.

* Zapiši, kakšen je odnos med bratoma? Sta enakovredna, se spoštujeta, se razumeta?

Po smislu: Nikolaj je čutil, da ni enakovreden s svojim starejšim bratom ne po nagnjenjih ne po sposobnostih. Najbolj ga mučilo, ker je mislil, da ga Volodja razume, pa skuša to skriti. Med sabo sta se kljub temu razumela in spoštovala, saj sta si znala oprostiti.

* Iz zgodbe napiši **dramski prizor: SPOR MED BRATOMA.**

Glavni osebi sta **Nikolejka in Volodja.**

Besedilo naj bo napisano **po vlogah**. Zapiši tudi **didaskalije.**

PRIMER:

SPOR MED BRATOMA (dramski prizor)

Volodja: Kdo te je prosil, da šariš po mojih stvareh? (Opazi nered.) In kje je steklenička? Gotovo si jo …

Nikolejka: Po nesreči … (Išče izgovor.) sem jo prevrnil, pa se je razbila; menda ni take škode?

Volodja (potrto): Prosim te, da se nikdar več ne dotikaš mojih stvari.

Nikolejka: Prosim, nikar ne ukazuj! Če sem razbil, sem pač razbil, kaj se bova pričkala!

Volodja: Seveda, tebi je to deveta skrb, meni pa ni. (Skomigne z ramo.) Razbil si, zdaj se pa še smeješ, neznosni otročaj!

Nikolejka: Jaz sem majhen, ti pa velik in butast.

Volodja: Ne bom se prepiral s tabo. (Ga odrine.) Zgini!

Nikolejka: Ne pehaj me!

Volodja: Zgini!

Nikolejka: Ne pehaj me, ti pravim! (Prevrne mizo, da padejo porcelanasti in kristalni okraski na tla.)

Volodja (razumno): Nikolejka! (Se mu približa.) Dosti jeze. Oprosti, če sem te užalil. (Mu seže v roke.)

Nikolejka: Oprosti … Volodja! (Mu stisne roko.)

*DODATNA NALOGA:*

* *Predstavljaj si, da Volodja piše dnevnik. Kakšna bi bila stran iz dnevnika, ki bi pripovedovala o tem dogodku?*

Po smislu:

Dragi dnevnik! četrtek, april 1841

Svojega brata Nikolaja imam rad, vendar včasih mi gre čez glavo. Najbolj me je razjezilo, ko sem opazil, da je šaril po mojih stvareh.

Veliko slikam, berem, zbiram pa tudi razne predmete za okras svoje mize. Ne maram, da se kdo vtika v mojo zbirko, še najmanj pa moj brat, ki se hoče z mano primerjati. Razumem ga, vendar ko sem ga opazil v svoji sobi, sem se razburil, zelo razburil. Kar nekaj časa sem potreboval, da sem spet spregovoril z njim in mu podal roko. Obema je bilo lažje.

Volodja